钦定古今图书集成/明伦汇编/交谊典/第043卷 > 《奉赠鲜于京兆二十韵》前人
## 钦定古今图书集成/明伦汇编/交谊典/第043卷 > 《奉赠鲜于京兆二十韵》前人

王国称多士，贤良复几人。异才应间出，爽气必殊伦。
始见张京兆，宜居汉近臣。骅骝开道路，雕鹗离风尘。
侯伯知何算，文章实致身。奋飞超等级，容易失沈沦。
脱略磻溪钓，操持郢匠斤。云霄今已逼，台衮更谁亲。
凤穴雏皆好，龙门客又新。义声纷感激，败绩自逡巡。
途远欲何向，天高难重陈。学诗犹孺子，乡赋念嘉宾。
“不得同晁错，吁嗟后郄诜。计疏疑翰墨，时过忆松筠。
献纳纡皇眷，中间谒紫宸。且随诸彦集，方觊薄才伸。
破胆遭前政，阴谋独秉钧。微生霑忌刻，万事益酸辛。
交合丹青地，恩倾雨露辰。有儒愁饿死，早晚报平津。”